VSRS Sklep II DoR 248/2021
Sodna praksa Vrhovnega sodišča, 2021-06-02

Civilno-gospodarski oddelek, civilni senat

Jan Zobec (preds.), mag. Nina Betetto (poroč.), Vladimir Horvat

CIVILNO PROCESNO PRAVO - NEPRAVDNO PRAVO - ZEMLJIŠKA KNJIGA

predlog za dopustitev revizije - nepravdni postopek - zemljiškoknjižni postopek - laična vloga - postulacijska sposobnost - opravljen pravniški državni izpit - nedovoljen predlog - zavrženje predloga za dopustitev revizije

V skladu s tretjim odstavkom 120. člena ZZK-1 v zemljiškoknjižnem postopku revizija ni dovoljena. Vrhovno sodišče je zato tudi ne more dopustiti.

1. Sodišče prve stopnje je zavrnilo ugovor nasprotnega udeleženca in potrdilo sklep, s katerim je zemljiškoknjižna sodniška pomočnica po uradni dolžnosti dovolila zaznambo izvršbe in vknjižbo hipoteke pri nepremičninah nasprotnega udeleženca, parc. št. 953 in 991, obe k. o. Blagovica, na podlagi sklepov Okrajnega sodišča v Domžalah VL 110749/2018 z dne 27. 11. 2018 in 31. 7. 2020.

2. Sodišče druge stopnje je pritožbo nasprotnega udeleženca zavrnilo in potrdilo sklep sodišča prve stopnje.

3. Zoper sklep pritožbenega sodišča vlaga nasprotni udeleženec laično vlogo, poimenovano „pritožba“. V njej navaja, da ni bil izveden pošten sodni postopek, v katerem bi bil ugotovljen temelj dolga in njegova višina, ter da bi moral pošten izvršilni postopek zajemati javno in ustno, neposredno obravnavo. Upoštevati bi bilo treba, da nepremičnine predstavljajo zaščiteno kmetijo in da upnik komunalnih storitev ni izvrševal. Sklicuje se na določbe Ustave, Evropske konvencije o varstvu človekovih pravic in temeljnih svoboščin ter sodno prakso Evropskega sodišča za človekove pravice.

4. Vrhovno sodišče je njegovo vlogo obravnavalo kot predlog za dopustitev revizije.

6. V skladu s tretjim odstavkom 120. člena Zakona o zemljiški knjigi (v nadaljevanju ZZK-1) v zemljiškoknjižnem postopku revizija ni dovoljena. Vrhovno sodišče je zato tudi ne more dopustiti.

7. Poleg tega lahko v postopku z izrednimi pravnimi sredstvi stranka opravlja postopkovna dejanja samo po pooblaščencu, ki je odvetnik, razen če ima sama ali njen zakoniti zastopnik opravljen pravniški državni izpit (tretji in četrti odstavek 86. člena Zakona o pravdnem postopku – ZPP v zvezi z drugim odstavkom 120. člena ZZK-1 in 42. členom Zakona o nepravdnem postopku-1). Predlagatelj predloga ni vložil po pooblaščencu, ki je odvetnik, temveč sam, pri čemer ni niti zatrjeval niti izkazal, da bi imel opravljen pravniški državni izpit. Za vložitev predloga tako nima postulacijske sposobnosti. Če predlogu za dopustitev revizije ni priložen dokaz o izpolnjevanju pogojev iz četrtega odstavka 86. člena ZPP, sodišče vlogo zavrže (367č. člen ZPP).

8. Vrhovno sodišče je zato odločilo, kot izhaja iz izreka tega sklepa.

9. Vrhovno sodišče je odločalo v senatu vrhovnih sodnice in sodnikov, ki so navedeni v uvodu sklepa. Odločbo je sprejelo soglasno (sedmi odstavek 324. člena ZPP).

Zakon o pravdnem postopku (1999) - ZPP  - člen 86, 86/4, 367č

Zakon o zemljiški knjigi (2003) - ZZK-1  - člen 120, 120/2

Zakon o nepravdnem postopku (2019) - ZNP-1  - člen 42

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

VSRS Sklep II DoR 233/2020, enako tudi VSRS Sklep II DoR 584/2020, VSRS Sklep II DoR 222/2021, VSRS Sklep II DoR 236/2021

VSRS Sklep II DoR 482/2022, enako tudi VSRS Sklep II DoR 93/2023